Сооронбаев Анаш
Сооронбаев Анаш (1930-2007) - жазуучу, журналист. Аксы районунун Ак-Сай айылында 1930-жылы 1-майда туулган.

1940–1947-жж. Ак-Суу толук эмес орто мектебинде (азыркы А.Осмонбеков) 7-класска чейин, 1947–1949-жж. Кара-Жыгач орто мектебинин 8–9-классты окуп, 1950-жылы Таш-Көмүр шаарындагы №2 кыргыз орто мектебинен 10-классты бүтүргөн.

1952-жылы Жалал-Абад шаарындагы эки жылдык мамлекеттик мугалимдер институтунун тарых факультетин, 1965-жылы Ош педагогикалык институтунун тарых факультетин сырттан окуп бүтүргөн.

Эмгек жолун 1952-жылы Жаңы-Жол райондук комсомол комитетинде уюштуруу жана кадрлар бөлүмүнүн башчысы болуп иштөөдөн баштаган. 

1953-жылы Фрунзе шаарына чакырылып, «Ленинчил жаш» гезитине кызматка орношуп, 1953–1955-жж. адабий кызматкер, кийин гезиттин Ош облусу боюнча өз кабарчысы, 1955-жылдан Ош облустук «Ленин жолу» гезитинде адабий кызматкер, 1955–1958-жж. райондук маданият бөлүмүнүн башчысы, 1959-жылдан «Колхоз жолу» гезитинде адабий кызматкер, 1959–1970-жж. облустук «Ленин жолу» гезитинин өз кабарчысы, райондук «Жаңы турмуш» гезитинин жооптуу катчысы, редактордун орун басары, 1970–1973-жж. «Жаңы турмуш» гезитинин редактору, 1973–1975-жж. райондук маданият бөлүмүнүн башчысы, 1976–1990-жж. райондук «Жаңы турмуш» гезитинин айыл чарба бөлүмүнүн башчысы, жергиликтүү радио уктуруунун редактору болуп иштеген. 1990-жылы пенсияга чыгып, 1991–1992-жж. райондук жаратылышты коргоо коомунун инспектору, 1993–1994-жж. Таш-Көмүр шаардык «Таш-Көмүр жарчысы» гезитинде адабий кызматкер, 2001–2002-жж. Жалал-Абад облустук «Акыйкат» гезитинде өз кабарчы болуп эмгектенген. 

«Колхоз талаасында» деген алгачкы ыры облустук «Большевиктик жол» гезитине 1951-жылдын 13-майдагы санына жарыяланып, кийин «Коммунизм жолу», «Большевиктик жол» «Кыргызстан пионери», гезиттерине ырлары, макалалары жарыяланып турган. 

Биринчи макаласы 1950-жылы апрель айында В.И.Лениндин туулган күнүнө карата «Кыргызстан пионери» гезитине жарыяланган.

Анын райондук, облустук, республикалык гезиттерге жүздөгөн макалалары, репортаждары, очерктери, публицистикалык макалалары жарыяланып, очерктери, публицистикалык макалалары республикалык жана облустук сынактарда жеңүүчү деп табылган.

Ал 1984-жылы О.Кутмановдун «Эчки чарбасы-кирешелүү тармак», 1985-жылы С.Добулбековдун «Ийгиликтер жана резервдер», 2001-жылы Ж. Суранбаевдин «Мен баскан жол» деген китептерин редакциялап, басмадан чыгарууга көмөктөшкөн.

Өзүнүн «Аркыт», «Туулган жерге», «Көркөмдүү Сары-Челегим», «Алтынай эже», «Өзүңдөн жүрөм түңүлбөй», «Карылык» жана башка онго жакын ырларына өзү обон чыгарып, комуздун коштоосунда ырдаган. 

«Атамды эскерүү», «Эргүү», «Ойгон Кыргыз», «Аксы кайрыктары» деген күүлөрү бар. 

А.Огонбаевдин «Алымкан» «Күйдүм чок», «Ой булбул», «Жаштарга», Барпынын «Мөлмөлүм», Т.Сатылгановдун «Коштошуу», «Насыят» жана өзүнүн «Жеңижокко таазим» деген ырларын эл арасында комуздун коштоосунда аткарган.

Анын 50дөн ашык ырларына композитор А.Жаркынбаев, обончулар А.Алымов, К.Дыйканбаев, Б.Мейманов, Т.Жоробеков, С.Түгөлбаев, Э.Мазирбаев, Э.Турдукулов, К.Ашыралиев, И.Стамкулов ж.б. обондорду чыгарып, айрымдары Кыргыз радиосунун Алтын казынасына жазылып алынган.

СССР Журналисттер союзунун жана Кыргыз Республикасынын Журналисттер Союздарынын, Кыргызстан КП Борбордук Комитетинин, Кыргыз ССР Министрлер Советинин, Кыргызстан Профсоюздар советинин жана Кыргызстан ЛКЖС БКнын Ардак Грамоталары, В.И.Лениндин туулган күнүнүн 100 жылдыгынын урматына “Күжүрмөн эмгеги үчүн” юбилей медалы, «Эмгектин ардагери» медалы жана Кыргызстан жаштарынын республикалык биринчи фестивалынын лауреаттык медалдары менен сыйланган. 

Эки жолку Президенттик стипендиянын ээси. «Жалал-Абад облусу» энциклопедиясынын авторлорунун бири.

1959-жылдан СССР Журналисттер союзунун, 1990-жылдан Кыргыз Республикасынын Жазуучулар союзунун мүчөсү. 10 китептин автору.

Жарык көргөн китептери

Тоо жели. – Ф.: Кыргызстан, 1974 -70 б.

Күмүшкан. – Ф.: Кыргызстан, 1986 - 60 б.

Башымдан өткөн окуялар. – Б.: Шам, 2002 – 125 б.

Арашан дептери. – Жалал-Абад: Клоцман, 2003. – 80. 

Өмүр сапары. – Жалал-Абад: Клоцман, 2005. – 93 б.

Жеңижок жөнүндө баян. – Б.: Мурас, 2007. 102 б. ж.б.

Колдонулган адабияттар
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
 Кыргыз Республикасынын жазуучулары